**24sata.info/ tiraž: 20000 / period: dan, 1 / 21.03.2010.**

[Ex](#n2078286) Yu zajednički protiv ratnih zločinaca

**Ex-Yu zajednički protiv ratnih zločinaca**

24SI - Šef izaslanstva Evropske komisije u Beogradu Vincent Degert poručio je u subotu u Novom Sadu da bi države bivše Jugoslavije trebale zaključiti bilateralne i multilateralne sporazume kako bi se istražili i riješili ratni zločini počinjeni tokom devedesetih, prenijela je Radio televizija Vojvodine.

"Ne smije se događati da oni koji su optuženi za ratne zločine u jednoj državi jednostavno pobjegnu u drugu državu u regiji i tako izbjegnu pravdi", rekao je Degert na otvaranju Šestog regionalnog foruma o tranzicijskoj pravdi u Novom Sadu.

U tom kontekstu on je podržao inicijativu nevladinih organizacija iz regije koje se zalažu za formiranje Regionalne komisija za utvrđivanje činjenica o ratnim zločinima" (REKOM), i dodao da je takvo povjerenstvo, kao vansudska institucija, vrlo potrebna regiji u procesu suočavanja sa prošlošću.

"Ta komisija spriječit će historijski revizionizam i političku manipulaciju sa prošlošću", ocijenio je Degert.

Potpredsjednica Vlade Vojvodine Ana Tomanova Makanova takođe je podržala inicijativu za osnivanje REKOM-a.

Tokom dvodnevnog Foruma učesnici skupa će imati priliku čuti javna svjedočenja žrtava ratnih zločina iz Bosne i Hercegovine, kao i iskustva iz rada sličnih komisija iz Čilea i Perua.

Na Forumu u hotelu "Park" učestvuje oko 300 predstavnika nevladinih organizacija i pojedinaca iz cijele regije bivše SFRJ.

Dvodnevni Forum u ime Koalicije za REKOM organizuje Nezavisno društvo novinara Vojvodine.

Koaliciju za REKOM čini više od 600 nevladinih organizacija i pojedinaca iz regije, a inicijativa je pokrenuta 2006. godine.